L 136/88
LT
Europos Sąjungos oficialusis leidinys
2023 5 24
(31)
prisidėti prie kovos su piratavimu internete gali ir kiti rinkos dalyviai, pavyzdžiui, reklamos paslaugų teikėjai ar mokėjimo paslaugų teikėjai, vykdydami savo pareigas pagal ES kovos su pinigų plovimu sistemą ir imdamiesi savanoriškų veiksmų.
Siekdama demonetizuoti piratavimo paslaugas Komisija padeda sudaryti susitarimo memorandumą dėl reklamos internete ir intelektinės nuosavybės teisių.
Tą memorandumą pasirašiusios šalys savanoriškai įsipareigoja kuo labiau sumažinti reklamos skelbimą interneto svetainėse ir mobiliosiose programėlėse, kuriose pažeidžiamos intelektinės nuosavybės teisės, įskaitant autorių teises.
Toks bendradarbiavimas turėtų būti toliau skatinamas, siekiant užtikrinti, kad tokiomis paslaugomis nebūtų sudarytos palankios sąlygos prieigą prie neteisėtos tiesiogiai transliuojamų renginių retransliacijos suteikiančių veiklos vykdytojų reklamai ir veiklai;
(32)
siekiant kompleksiškai spręsti piratavimo problemą, svarbu didinti komercinių pasiūlymų stebėti tiesiogines renginių transliacijas arba tiesiogiai transliuojamų renginių retransliacijas pasiūlą, įperkamumą ir patrauklumą galutiniams naudotojams.
Kalbant apie visuomenei itin reikšmingus įvykius, pavyzdžiui, olimpines žaidynes, pasaulio futbolo čempionatą ar Europos futbolo čempionatą, valstybės narės gali užtikrinti plačias galimybes visuomenei stebėti televizijos transliaciją pagal Direktyvos 2010/13/ES 14 straipsnį;
(33)
be to, remiantis neseniai atliktu tyrimu, dėl teisėtų pasiūlymų konkurencinga kaina prieinamumo ir pasiūlos šiek tiek sumažėjo piratinį turinį vartojančių naudotojų skaičius (12).
Todėl svarbu didinti galutinių naudotojų informuotumą apie teisėtą pasiūlą.
Pavyzdžiui, kai kurios valstybės narės užtikrina, kad tais atvejais, kai interneto svetainė blokuojama pagal draudimą, prie jos prisijungti bandantys naudotojai būtų informuojami apie blokavimą ir šaltinius, kuriuose turinys gali būti prieinamas teisėtai.
Tai galima padaryti, pavyzdžiui, naudojantis EUIPO Stebėsenos centro sukurtu Europos internetinio turinio portalu „Agorateka“, kuriame pateikiami saitai į esamus nacionalinius portalus;
(34)
tarpvalstybinis valstybių narių bendradarbiavimas yra svarbus siekiant geriau kovoti su neteisėtos tiesiogiai transliuojamų renginių, kurie dėl savo pobūdžio vyksta tarpvalstybiniu mastu, retransliacijos reiškiniu.
Keitimasis informacija apie paslaugas, kurioms taikomas draudimas vienoje valstybėje narėje, gali būti naudingas informuojant kitų valstybių narių, kuriose galima naudotis tomis pačiomis paslaugomis, vykdymo užtikrinimo institucijas;
(35)
pagal Europos Parlamento ir Tarybos reglamentą (ES) Nr. 386/2012 (13) EUIPO Stebėsenos centrui pavesta nustatyti mechanizmus, padėsiančius pagerinti valstybių narių valdžios institucijų keitimąsi informacija apie intelektinės nuosavybės teisių užtikrinimą ir paskatinsiančius bendradarbiavimą su tomis institucijomis bei jų tarpusavio bendradarbiavimą.
Šiuo metu vykstantis bendradarbiavimas, kurį šių klausimų srityje palengvina EUIPO Stebėsenos centras, turėtų tapti specialiu tinklu, skirtu valstybėms narėms struktūriškai keistis informacija apie priemones, procedūras ir teisių gynimo priemones, taikomas neteisėtai tiesiogiai transliuojamų sporto ir kitų renginių retransliacijai, be kita ko, apie tų vykdymo užtikrinimo priemonių poveikį ir veiksmingumą, šios srities iššūkius ir gerąją patirtį.
Tinklas turėtų sudaryti sąlygas dialogui visose valstybėse narėse ir vienyti administracines institucijas, turinčias konkrečius įgaliojimus, susijusius su tam tikrose valstybėse narėse galiojančių intelektinės nuosavybės teisių užtikrinimu.
Tinkle surinkta informacija turėtų padėti stebėti rekomendacijos poveikį;
(36)
dar vienas veiksmingesnis vykdymo užtikrinimo būdas – asmenų, dalyvaujančių užtikrinant teises ir kovojant su neteisėta tiesiogiai transliuojamų renginių retransliacija, kompetencijos didinimas tinkamomis mokymo priemonėmis.
EUIPO Stebėsenos centras turėtų būti skatinamas rengti ir organizuoti nacionaliniams teisėjams ir nacionalinėms valdžios institucijoms skirtą šios konkrečios srities žinių gilinimo veiklą;
(37)
Komisija atidžiai stebės veiksmus, kurių imtasi atsižvelgiant į šią rekomendaciją; jai padės EUIPO Stebėsenos centras, kuris turėtų teikti technines ekspertines žinias ir organizacinę paramą, taip pat stebėti neteisėtos tiesiogiai transliuojamų renginių retransliacijos raidą valstybėse narėse.
Kad būtų galima atlikti šią užduotį, labai svarbu, kad valstybės narės ir suinteresuotieji subjektai dalytųsi atitinkama informacija apie tolesnius veiksmus, kurių imtasi
(12) Intellectual Property Crime Threat Assessment, EUIPO ir Europolas, 2022 m. kovo mėn. (13) 2012 m. balandžio 19 d. Europos Parlamento ir Tarybos reglamentas (ES) Nr. 386/2012 dėl su intelektinės nuosavybės teisių užtikrinimu susijusių užduočių pavedimo Vidaus rinkos derinimo tarnybai (prekių ženklai ir dizainas), įskaitant Europos intelektinės nuosavybės teisių pažeidimų stebėsenos centro sudarymą iš viešojo ir privačiojo sektorių atstovų (OL L 129, 2012 5 16, p. 1).